Diari Oficial de la Generalitat Valenciana


Sumari del DOGV 7850, del 12-08-2016 (2016/6508)

ORDRE 6/2016, de 4 d'agost 2016, de la Conselleria de Sanitat Universal i Salut Pública, per la qual es modifica l'Ordre de 27 de febrer de 2002, de la Conselleria de Sanitat, per la qual s'estableix l'informe de Salut de l'Escolar, com a document sanitari d'utilització obligatòria per a l'accés a un centre escolar o per a l'inici d'etapa educativa.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/08/04/6/dof/vci/html**

### Dades del document

Número de DOGV
:   7850

Data del DOGV
:   12-08-2016

Secció del DOGV
:   I. DISPOSICIONS GENERALS

Número del document
:   2016/6508


Data del document
:   04-08-2016

Organisme emissor
:   Conselleria de Sanitat Universal i Salut Pública

Tipus de document
:   Ordre

Anàlisi jurídica

 Descriptors 

:   * Conselleria de Sanitat Universal i Salut Pública
    * legislació sanitària
    * informe
    * dades mèdiques
    * medicina escolar
    * política educativa
    * alumne
    * salut pública
    * legislació

ORDRE 6/2016, de 4 d'agost 2016, de la Conselleria de Sanitat Universal i Salut Pública, per la qual es modifica l'Ordre de 27 de febrer de 2002, de la Conselleria de Sanitat, per la qual s'estableix l'informe de Salut de l'Escolar, com a document sanitari d'utilització obligatòria per a l'accés a un centre escolar o per a l'inici d'etapa educativa. [2016/6508]  
PREÀMBUL  
  
La salut constitueix un dret essencial de la persona i, com a tal, només a través de la seua satisfacció individual i col·lectiva pot materialitzar-se la igualtat substancial entre els individus que la societat demana i la Constitució sanciona en l'article 43, que, així mateix, imposa als poders públics el deure organitzar i tutelar la salut pública a través de les mesures preventives i de les prestacions i serveis necessaris.  
  
Des de l'entrada en vigor de l'Ordre de 27 de febrer de 2002, de la Conselleria de Sanitat, per la qual s'estableix l'informe de salut de l'Escolar, com a document sanitari d'utilització obligatòria per a l'accés a un centre escolar o per a l'inici d'etapa educativa, s'han produït nombrosos canvis socials i legislatius, que si bé no afecten el seu contingut essencial, sí que afecten quant a la seua forma i normativa aplicable.  
  
La Llei 10/2014, de 29 de desembre, de Salut de la Comunitat Valenciana, deroga la Llei 1/1994, de 28 de març, de la Generalitat, de Salut Escolar, i estableix, que als efectes d'aquesta llei, s'entén per salut escolar el conjunt de programes i activitats dirigits a l'educació per a la salut i la conservació i el foment de la salut física, psíquica i social de l'escolar en els centres docents no universitaris de la Comunitat Valenciana, així mateix que les accions en matèria de salut escolar exigeixen l'actuació coordinada dels departaments competents en matèria de sanitat i educació. A aquest efecte, es podran crear òrgans de cooperació per a l'aplicació, desplegament i seguiment de les previsions contingudes en aquest article, així com òrgans de caràcter consultiu que presten assessorament tècnic sobre matèries relacionades amb l'educació per a la salut.  
Així mateix, la indicada Llei 10/2014, estableix que els alumnes hauran de presentar un informe sanitari en els inicis i canvis d'etapa escolar en els processos de matrícula o canvis de centre. Aquest informe, que serà elaborat amb caràcter gratuït, contindrà, almenys, una justificació de la seua situació vacunal. Els encarregats d'emetre l'informe seran els facultatius que tinguen a càrrec seu el control sanitari del menor, que també emetran, si és el cas, un informe o certificat relatiu a la realització de la pràctica esportiva en els diferents nivells educatius.  
  
Per tot això, i amb la finalitat de facilitar la labor dels professionals sanitaris que omplin aquest document, s'ha demanat la participació dels Col·legis Oficials de Metges d'Alacant, Castelló i València, l'Associació Valenciana de Pediatria d'Atenció Primària, la Societat Valenciana de Medicina Familiar i Comunitària, la Societat Espanyola de Metges d'Atenció Primària Comunitat Valenciana i la Societat Espanyola de Metges Generals i de Família Comunitat Valenciana, per a l'elaboració de la present ordre.  
En virtut d'això, en execució del que disposa la normativa mencionada, i, de conformitat amb les facultats conferides per l'article 7 del Decret 7/2015, de 29 de juny, del president de la Generalitat, pel qual determina les conselleries en què s'organitza l'administració de la Generalitat, pels articles 1 i 4 del Decret 156/2015, de 18 de setembre, del Consell, pel qual s'aprova el Reglament orgànic i funcional de la Conselleria de Sanitat Universal i Salut Pública, i per l'article 28 de la Llei 5/1983, de 30 de desembre, del Consell, i amb els tràmits previs establits en el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat, i en l'article 43 de la Llei 5/1983, de 30 de desembre, del Consell, a proposta de la consellera de Sanitat Universal i Salut Pública, oïts els distints organismes amb possibles interessos relacionats amb el contingut d'aquesta norma,i conforme amb el Consell Jurídic Consultiu de la Comunitat Valenciana,  
ORDENE  
  
Article únic. Modificació de l'article u, disposició addicional i annex de l'Ordre de 27 de febrer de 2002, de la Conselleria de Sanitat, per la qual s'estableix l'informe de salut de l'escolar, com a document sanitari d'utilització obligatòria per a l'accés a un centre escolar o per a l'inici d'etapa educativa  
L'Ordre de 27 de febrer de 2002, de la Conselleria de Sanitat, per la qual s'estableix l'informe de salut de l'escolar, com a document sanitari d'utilització obligatòria per a l'accés a un centre escolar o per a l'inici d'etapa educativa, queda modificada així:  
  
U. Se suprimeix l'annex, inserit en l'ordre indicada, que estableix el model d'imprés, així com la referència a aquest establida en l'article 1.1., que queda redactat de la manera següent:  
«Article 1.1. S'estableix l'informe de salut escolar, com a document sanitari obligatori per a tots els escolars de nou accés a un centre escolar o que inicien les següents etapes educatives:  
- Educació Infantil;  
- Educació Primària;  
- Educació Secundària Obligatòria; Batxillerat;  
- Batxillerat;  
- Cicles Formatius de Formació Professional.  
  
Dos. S'introdueix un nou apartat 3, en l'article 1, amb la redacció següent:  
«Article 1.3. L'informe indica, d'ompliment obligatori, tindrà una validesa de 12 mesos des del moment de la seua expedició, excepte l'informe emés de salut escolar dels 14 anys d'edat, que tindrà validesa indefinida. Només haurà de presentar-se una vegada a l'inici de l'etapa educativa per a la qual va ser omplit (Educació Infantil, Educació Primària, Educació Secundària Obligatòria, Batxillerat i Cicles Formatius de Formació Professional). En els casos de canvi de centre escolar durant una etapa educativa, no serà obligatori aportar un nou informe, i resultarà suficient el trasllat de l'expedient acadèmic de l'alumne al nou centre escolar. Els majors d'edat estan exempts de presentar aquest document».  
  
Tres. La disposició addicional queda redactada de la manera següent:  
«Disposició addicional. Desplegament  
S'autoritza les direccions generals amb competències en matèries de salut pública i d'assistència sanitària de la Conselleria de Sanitat Universal Salut Pública, perquè, dins de les seues competències respectives, adopten les mesures necessàries per al desplegament i aplicació d'aquesta ordre.»  
  
  
Disposició addicional única  
  
No increment de la despesa  
L'aplicació del que disposa aquesta orde no tindrà cap incidència en la dotació de tots i cada un dels capítols de despesa assignats a la Generalitat, i en tot cas, haurà de ser atés amb els mitjans personals i materials d'aquesta administració i de les entitats adscrites a ella.  
  
  
  
Disposició transitòria única  
  
Entrada en vigor  
El que disposa aquesta ordre s'aplicarà al procediment d'admissió de l'alumnat a partir del curs 2016-2017 inclusivament.  
  
  
Disposició derogatòria única  
  
Derogació normativa  
Queden derogades totes les disposicions que, del mateix rang o d'un rang inferior, s'oposen al que disposa aquesta ordre.  
  
  
Disposició final única  
  
Entrada en vigor  
Aquesta ordre entrarà en vigor l'endemà de la publicació en el Diari Oficial de la Comunitat Valenciana.  
  
València, 4 d'agost de 2016  
  
La consellera de Sanitat Universal i Salut Pública,  
CARMEN MONTÓN GIMÉNEZ


Còpia Permalink ELI